Tha iad ag ràdh gu bheil an ceannard fhèin aig gach seòrsa èisg, mòr is beag, agus gu lean càch e daonnan. Is e seo rud a chluinneas tu anns a h-uile àite — ma dh’ èireas iorghaill suas air cladach far a bheilear a’ faotainn sgadain, agus gum bi fuil air a dòrtadh, teichidh an sgadan air falbh agus cha till e a’ bhliadhna sin tuilleadh. Mas breug bhuam seo is breug thugam e; chuala mi an rud agus tha mi ’ga innseadh los gun cnuasaich daoine foghlaimte air rud cho neònach.